Ani Oyɛ Ŋwɛibɔfo Pɔtɛɛ Ko Ni Buɔ Ohe?\nBiblia lɛ etsɔɔɔ akɛ adesa fɛɛ adesa yɛ ŋwɛibɔfo pɔtɛɛ ko ni Nyɔŋmɔ eto koni ebu ehe. Eji anɔkwale akɛ be ko lɛ Yesu wie akɛ: “Nyɛkwɛa jogbaŋŋ koni nyɛkagbe bibii nɛɛ [Kristo kaselɔi lɛ] ateŋ mɔ kome he guɔ, ejaakɛ miikɛɛ nyɛ akɛ amɛbɔfoi ni yɔɔ ŋwɛi lɛ kwɛɔ mi-Tsɛ ni yɔɔ ŋwɛi lɛ hiɛ daa.” (Mateo 18:10) Kɛ̃lɛ nɔ ni Yesu wie nɛɛ etsɔɔɔ akɛ adesa fɛɛ adesa yɛ ŋwɛibɔfo pɔtɛɛ ko ni Nyɔŋmɔ eto koni ebu ehe, moŋ lɛ Yesu miitsɔɔ akɛ ŋwɛibɔfoi lɛ susuɔ ekaselɔi lɛ ateŋ mɔ fɛɛ mɔ he. Enɛ hewɔ lɛ, anɔkwa Kristofoi efeee nibii ni nilee bɛ mli ni kɛ oshara baaba amɛnɔ, kɛsusumɔ lɛ akɛ Nyɔŋmɔ bɔfoi lɛ baabu amɛhe.\nShi ani no tsɔɔ akɛ ŋwɛibɔfoi lɛ yeee amɛbuaaa adesai? Dabi. (Lala 91:11) Mɛi komɛi heɔ amɛyeɔ akɛ Nyɔŋmɔ etsɔ ŋwɛibɔfoi anɔ ebu amɛhe ni ehã amɛ gbɛtsɔɔmɔ yɛ shihilɛi komɛi amli. Kenneth, ni wɔwie ehe yɛ sane ni yɔɔ wolo nɛɛ shishijee lɛ fata mɛi ni nuɔ he nakai lɛ ahe. Eyɛ mli akɛ wɔnyɛŋ wɔwie kɛ nɔmimaa moŋ, shi wɔbaanyɛ wɔkɛɛ akɛ Kenneth sane ja akɛ enu he nakai. Yehowa Odasefoi kɛ shihilɛ komɛi kpeɔ yɛ amɛshiɛmɔ nitsumɔ lɛ mli ní hãa amɛnaa akɛ ŋwɛibɔfoi lɛ anine yɛ sane lɛ mli; ni enɛ fɔɔ kaa waa. Akɛni wɔnyɛŋ wɔkɛ wɔhiŋmɛii ana ŋwɛibɔfoi lɛ hewɔ lɛ, wɔnyɛŋ wɔtsɔɔ bɔ tuuntu ni Nyɔŋmɔ tsɔɔ amɛnɔ eyeɔ ebua aŋkroaŋkroi yɛ saji srɔtoi amli. Fɛɛ sɛɛ lɛ, tɔ̃mɔ bɛ he akɛ wɔbaada Nyɔŋmɔ Ofe lɛ shi yɛ yelikɛbuamɔ srɔtoi ni ekɛhãa wɔ lɛ hewɔ lɛ.​—Kolosebii 3:15; Yakobo 1:17, 18.